b'\n_START_ARTICLE_\nOrientalistika Lietuvoje\n_START_PARAGRAPH_\nOrientalistikos prad\xc5\xbeia Lietuvoje siejama su romantik\xc5\xb3 iniciatyva \xc4\xafkurta Ryt\xc5\xb3 kalb\xc5\xb3 katedr\xc4\x85 Vilniaus universitete 1810 m. To laiko \xc5\xbeymus intelektualas Kazimieras Kontrimas 1822 m. Vilniaus Apygardos \xc5\xa1vietimo kuratoriui \xc4\xafteik\xc4\x97 memorandum\xc4\x85 d\xc4\x97l Ryt\xc5\xb3 kalb\xc5\xb3 instituto prie VU \xc4\xafk\xc5\xabrimo. Ta\xc4\x8diau \xc5\xa1i id\xc4\x97ja nesusilauk\xc4\x97 didelio palaikymo, o v\xc4\x97liau u\xc5\xbedarytas ir pats Vilniaus universitetas. 1819 m. \xc5\xbeymus orientalistas, poliglotas ir keliautojas buvo Juozapas Senkovskis, kuris 1819 m. - 1822 m. keliavo po Egipt\xc4\x85, Sirij\xc4\x85, Etiopij\xc4\x85, Turkij\xc4\x85 ir Jordanij\xc4\x85.\n_START_SECTION_\nTarpukaris\n_START_PARAGRAPH_\nTarpukaryje orientalistika gars\xc4\x97jo Vytauto Did\xc5\xbeiojo universitetas, kuriame buvo d\xc4\x97stomas sanskritas (d\xc4\x97st\xc4\x97 Kazimieras B\xc5\xabga, Alfredas Senas, Francas Brenderis, Ri\xc4\x8dardas Mironas ir kt.), skaitytas egiptologijos kursas, veik\xc4\x97 mitologijos katedra. 1922 m. universitete \xc4\xafkurta hebraistikos katedra, jos dalykus d\xc4\x97st\xc4\x97, paskelb\xc4\x97 hebraistikos darb\xc5\xb3 Nachmanas \xc5\xa0apira. Tarp profesionali\xc5\xb3 orientalist\xc5\xb3 i\xc5\xa1gars\xc4\x97jo egiptolog\xc4\x97 Marija Rudzinskait\xc4\x97-Arcimavi\xc4\x8dien\xc4\x97 (1885\xe2\x80\x931941 m.), d\xc4\x97s\xc4\x8diusi Ryt\xc5\xb3 \xc5\xa1ali\xc5\xb3 istorij\xc4\x85, paskelbusi darb\xc5\xb3 i\xc5\xa1 Egipto istorijos, Karo muziejuje sukaupusi turting\xc4\x85 Egipto meno kolekcij\xc4\x85._NEWLINE_Ryt\xc5\xb3 kult\xc5\xabromis dom\xc4\x97josi ir to meto lietuvi\xc5\xb3 inteligentija. Rytieti\xc5\xa1k\xc5\xb3 motyv\xc5\xb3 ir vertybi\xc5\xb3 apm\xc4\x85stym\xc5\xb3 galima sutikti Stasio \xc5\xa0alkauskio, Jurgio Baltru\xc5\xa1ai\xc4\x8dio, Vyd\xc5\xabno, Vinco Kr\xc4\x97v\xc4\x97s k\xc5\xabryboje. Keliautojai Matas \xc5\xa0al\xc4\x8dius ir Antanas Po\xc5\xa1ka 1929\xe2\x80\x931937 m. reng\xc4\x97 keliones po Ryt\xc5\xb3 \xc5\xa1alis, v\xc4\x97liau jas apra\xc5\xa1\xc4\x97 savo kelioni\xc5\xb3 knygose.\n_START_SECTION_\nNepriklausomyb\xc4\x97s laikotarpis\n_START_PARAGRAPH_\nSovietme\xc4\x8diu Lietuvoje Ryt\xc5\xb3 kult\xc5\xabr\xc5\xb3 studijoms nebuvo s\xc4\x85lyg\xc5\xb3. Orientalistika atgim\xc4\x97 tik atgavus Nepriklausomyb\xc4\x99.\n_START_SECTION_\nVilniaus universitetas\n_START_PARAGRAPH_\n1993 m. buvo \xc4\xafkurtas Orientalistikos centras. Nuo 2000 m. centre prad\xc4\x97ta Lyginam\xc5\xb3j\xc5\xb3 Azijos studij\xc5\xb3 bakalauro programa. Kasmet si\xc5\xablomos vis kitos programos, organizuojamos \xc5\xa1i\xc5\xb3 kryp\xc4\x8di\xc5\xb3 studijos: sinologija, japonologija,arabistika, indologija, turkologija, iranistika.\n_START_SECTION_\nVytauto Did\xc5\xbeiojo universitetas\n_START_PARAGRAPH_\nVytauto Did\xc5\xbeiojo universitete ypa\xc4\x8d stiprios yra Ryt\xc5\xb3 Azijos regiono studijos, kurioms pirmin\xc4\xaf impuls\xc4\x85, matyt, dav\xc4\x97 tamprus Kauno ry\xc5\xa1ys su \xc4\x8ciun\xc4\x97s Sugiharos asmenybe. 1994 m. \xc4\xafkurtas Japon\xc5\xb3 kalbos metodologinis kabinetas, kuris 2000 m. tapo Japonistikos centru, vadovaujamu A. Ali\xc5\xa1ausko. Prof. A. Prazausko vadovaujamas Azijos studij\xc5\xb3 centras veik\xc4\x97 nuo 2001 m. 2009 m. juos sujungus suformuotas Azijos studij\xc5\xb3 centras._NEWLINE_Centras dalyvauja tarptautiniuose moksliniuose tyrimuose, prisideda kaupiant vien\xc4\x85 did\xc5\xbeiausi\xc5\xb3 Azijos studijoms skirt\xc5\xb3 knyg\xc5\xb3 kolekcij\xc5\xb3 Lietuvoje, bendradarbiauja su kitais padaliniais skatindamas Azijos studij\xc5\xb3 pl\xc4\x97tr\xc4\x85 VDU._NEWLINE_2007 m. VDU Regionistikos katedra prad\xc4\x97jo nauj\xc4\x85 politologin\xc4\x99 Ryt\xc5\xb3 Azijos regiono studij\xc5\xb3 program\xc4\x85 (magistrantams), kurioje d\xc4\x97stoma Ryt\xc5\xb3 Azijos \xc5\xa1ali\xc5\xb3 (Kinijos, Japonijos ir Kor\xc4\x97jos) kult\xc5\xabra, politika, ekonomika. 2012 m. HMF Kult\xc5\xabros studij\xc5\xb3 ir etnologijos katedra prad\xc4\x97jo vykdyti bakalaurin\xc4\x99 program\xc4\x85 Ryt\xc5\xb3 Azijos \xc5\xa1ali\xc5\xb3 kult\xc5\xabros ir kalbos, kuri koncentruojasi ties \xc5\xa1i\xc5\xb3 trij\xc5\xb3 \xc5\xa1ali\xc5\xb3 istorija, kult\xc5\xabra ir kalbomis._NEWLINE_VDU U\xc5\xbesienio kalb\xc5\xb3 institute d\xc4\x97stomos arab\xc5\xb3 kalba, turk\xc5\xb3 kalba, japon\xc5\xb3 kalba, kin\xc5\xb3 kalba ir kor\xc4\x97jie\xc4\x8di\xc5\xb3 kalba.\n_START_SECTION_\nKlaip\xc4\x97dos universitetas\n_START_PARAGRAPH_\n1996 m. Orientalistikos centras \xc4\xafkurtas ir Klaip\xc4\x97dos universitete.'